## Rješenje o odobrenju objavljivanja ponude za preuzimanje javnoga dioničkog društva Lura d.d. iz Zagreba Luki Rajiću iz Švicarske

### NN 67/2005 (1.6.2005.), Rješenje o odobrenju objavljivanja ponude za preuzimanje javnoga dioničkog društva Lura d.d. iz Zagreba Luki Rajiću iz Švicarske

# KOMISIJA ZA VRIJEDNOSNE PAPIRE REPUBLIKE HRVATSKE

**1339**

Sukladno odredbama članka 13. stavka 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, na temelju zahtjeva LUKE
RAJIĆA, Ženeva, Rue de la Tertasse
2, Švicarska, zastupanog po opunomoćenicima, Draženu Kučanu
i Saši Gluhaku iz trgovačkog društva RAIFFEISENBANK AUSTRIA d.d., Zagreb,
Petrinjska 59, za odobrenje objavljivanja ponude za preuzimanje javnog
dioničkog društva LURA d.d., Zagreb, Ulica grada Vukovara 271, na sjednici
održanoj 24. svibnja 2005. godine, donijela je

## RJEŠENJE

1. LUKI RAJIĆU, Ženeva, Rue
de la Tertasse 2, Švicarska, odobrava se
objavljivanje ponude za preuzimanje javnog dioničnog
društva LURA d.d., Zagreb, Ulica grada Vukovara 271.

2. Ovo rješenje objavit će se u »Narodnim
novinama«.

```
Obrazloženje
```

```

```

I. LURA RAJIĆ, Ženeva, Rue
de la Tertasse 2, Švicarska (dalje u tekstu:
Ponuditelj), zastupan po opunomoćenicima, Draženu Kučanu
i Saši Gluhaku iz trgovačkog društva RAIFFEISENBANK AUSTRIA d.d., Zagreb,
Petrinjska 59, podnio je Komisiji za vrijednosne papire Republike Hrvatske
(dalje u tekstu: Komisija), 17. svibnja 2005. godine, sukladno odredbi članka
13. stavak 1. Zakona o preuzimanju dioničkog društva (dalje u tekstu: Zakon),
Zahtjev za odobrenje objavljivanja ponude za preuzimanje trgovačkog društva
LURA d.d., Zagreb, Ulica grada Vukovara 271 (dalje u tekstu: Izdavatelj),
ponudu i isprave iz članka 12. stavak 2. Zakona, a 23. svibnja 2005. godine
dopunu toga Zahtjeva, od kada se Zahtjev Ponuditelja za odobrenje objavljivanja
ponude za preuzimanje smatra urednim.

II. Izdavatelj je javno dioničko društvo,
sukladno odredbi članka14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih papira
(»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
300.000.000,00 kuna.

Uvid u podatke Središnje depozitarne agencije d.d.,
Zagreb, iz predmeta: Komisija – dostava podataka o izdavateljima, klasa:
450-08/01/86, utvrđeno je da je Izdavatelj na zadnji dan u mjesecu trav­nju, svibnju i lipnju 2004. godine, imao više od 100
dioničara.

III. Obveza objavljivanja ponude za preuzimanje,
sukladno odredbi članka 4. stavak 3. alineja 2. Zakona, nastala je za
Ponuditelja 3. rujna 2004. godine, protekom 18 mjeseci od dana prvog stjecanja
dionica nakon prethodne ponude za preuzimanje, stjecanjem ukupno 2.402 dionice,
donosno 0,08% učešća u temeljnom kapitalu Izdavatelja, što daje 0,08% od
ukupnog broja glasova koje daju dionice Izdavatelja s pravom glasa, temeljem 7
ugovora o prodaji i prijenosu dionica Izdavatelja, sklopljenih u razdoblju od
3. ožujka 2003. godine do 11. lipnja 2003. godine, a nakon kojeg stjecanja
Ponuditelj raspolaže sa 2.741.560 dionica odnosno 91,39% učešća u temeljnom
kapitalu Izdavatelja, što daje 91,40 % od ukupnog broja glasova koje daju
dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 350,00 kuna po dionici. Najviša cijena
po kojoj je Ponuditelj stekao dionice Izdavatelja s pravom glasa u razdoblju
nakon prethodne ponude za preuzimanje iznosi 350,00 kn po dionici. Prema
očitovanjima Zagrebačke burze d.d., Zagreb, i Varaž­dinske burze d.d., Varaždin, dostavljenim na zahtjeva
Komisije (u predmetu: klasa: 450-08/05-01/219), prosječna cijena ostvarena na
Zagrebačkoj burzi d.d., Zagreb niža je od ponuđene, dok dionice Izdavatelja ne
kotiraju na Varaždinskoj burzi d.d., Varaždin, te je utvrđeno da je cijena
izražena u ponudi za preuzimanje u iznosu do 350,00 po dionici, utvrđena u
skladu s odredbom članka 4. stavak 4. Zakona.

V. Ponuditelj je vlasnik 2.741.560 redovnih
dionica Izdavatelja, a temeljni kapital Izdavatelja podijeljen je na 3.000.000
redovnih dionica, nominalne vrijednosti 100,00 kuna svaka. Novčana sredstva
potrebno je osigurati sukladno odredbi članka 9. stavka 1. Zakona, za plaćanje
preostalih 257.877 dionica Izdavatelja s pravom glasa, u iznosu od najmanje
90.256.950,00 kuna. Uvidom u Garanciju broj 05001220027 koju je 17. svibnja
2005. godine, u korist svih dioničara Izdavatelja, izdala RAIFFEISENBANK
AUSTRIA d.d., Zagreb, Petrinjska 59, s rokom važenja do 25. kolovoza 2005.
godine, utvrđeno je da je Ponuditelj osigurao sredstva u iznosu od
90.300.000,00 kuna.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Na temelju odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog Rješenja.

Klasa: UP/I-450-08/05-02/77

Urbroj: 567-01/05-4

Zagreb, 24. svibnja 2005.

Predsjednik Komisije

**Miljenko** **Fičor**, v. r.

Rješenje, NN 67/2005-1339